Nokia-puhelimia valmistava HMD Global kertoi Nokia-älypuhelinten myynnistä Helsingissä järjestämässään lehdistötilaisuudessa ja valotti markkinointisuunnitelmiaan.

Nokia-puhelimia valmistava HMD Global tuo Nokia 3-, 5- ja 6-älypuhelimien puhelimensa myyntiin Suomessa. Nokia 3 tulee myyntiin 13. kesäkuuta. 5- ja 6-mallit tulevat myyntiin 20. kesäkuuta. Laitteiden suositushinnat ovat noin 150, 200 ja 250 euroa.

Älypuhelimet saapuvat ensimmäisenä länsieurooppalaisena maana Suomeen. Samalla Suomi on ensimmäinen maa maailmassa, jossa kaikki yhtiön neljä puhelinmallia ovat samanaikaisesti myynnissä, mukaan lukien aiemmin myyntiin tullut tullut Nokia 3310.

HMD:n toimitusjohtaja Arto Nummela kertoi yhtiön kohderyhmän olevan erityisesti nuoret kuluttajat. Hän kehui myös puhelimien käyttökokemusta, joka on "puhdas Android". Tämä tarkoittaa sitä, että puhelinvalmistaja ei asenne puhelimeen omia oheisohjelmiaan.

Nummela kehui myös puhelimien tietoturvaa. Hänen mukaansa Nokia-puhelimet saavat aina uusimmat Googlen tietoturvapäivitykset.

– Nokian Android-laitteissa ei tule olemaan virusongelmia, Nummela sanoi.

Nummela lupasi myös, että laitteiden Android päivittyy kahden vuoden ajan. Tänä aikana puhelimiin tulee myös uusia ominaisuuksia Googlen kehittäessä Androidia.

Nummela kehui yhtiön olevan ainutlaatuisessa tilanteessa sikäli, että yhtiöllä on tärkeiden yhteistyökumppaneiden täysi tuki. Näitä ovat muun muassa Google ja siruvalmistaja Qualcomm.

HMD:n markkinointijohtaja Pekka Rantala sanoi, että Nokia-puhelimista on kirjoitettu maailmalla 40 000 artikkelia helmikuussa tehdyn julkaisun jälkeen. Hän kehui yhtiön saaman palautteen olleen erinomaista ja yhtiöllä olevan jo valmis, huippuarvokas brändi.

– Missään nimessä tämä ei tule olemaan mikään nostalgiamatka. Aiomme kirjoittaa seuraavan connecting people -luvun, Rantala sanoi.

Rantala sanoi Nokia-puhelimia markkinoitavan tiukasti ihmisnäkökulmasta. Tämän on määrä tehdä eroa alalla yleiseen teknologiakeskeisyyteen.